Massagraf in Mosambiek ontkenMosambiek Die administrateur van die Gorongosa-distrik in Mosambiek het berigte in buitelandse media oor ŉ massagraf in dié gebied ontken. Internasionale media het Donderdag berig oor ŉ massagraf met ongeveer 120 liggame wat in Gorongosa gevind is. Volgens die berigte het die slagting plaasgevind tydens gevegte tussen die rebellebeweging Renamo en die nasionale polisie en weermag. Dit is ook waar Afonso Dhlakama, leier van Renamo, se tradisionele hoofkwartier geleë is. Volgens die Gorongosa-administrasie het hulle egter ondersoek ingestel en kon nie die graf of enige liggame vind nie. Manuel Jamaca, administrateur, het Vrydag in ŉ verklaring gesê die owerhede is na die gebied ontbied waar die massagraf na bewering gevind is, en het kontak gemaak met die plaaslike gemeenskap en sy leiers. Die gevolgtrekking was egter dat die storie vals is. Jamaca het die verslaggewers daarvan beskuldig dat hulle poog om die “beeld van die distrik en die land te skend” en dat hulle die nasionale en internasionale gemeenskap probeer verwar oor die openbare orde, veiligheid en kalmte in die land. ŉ Foto word op die sosialemediawebwerf Facebook versprei wat glo die Gorongosa-massagraf is, maar die foto blyk vals te wees. Dit is wel ŉ foto van ŉ massagraf, maar nie in Mosambiek nie. Die foto is meer as vier jaar gelede in die Filippyne geneem en wys die slagoffers van vloede wat die land getref het en in ŉ algemene graf geplaas is. Die foto het in Desember 2011 in die Portugese media verskyn.